《题机声镫影图》
清代·汪中

偏露遭天罚，饥寒仰母慈。自经风木痛，长废蓼莪诗。

严漏知冬尽，残舂迫岁荒。米盐来日计，镫下几回肠。

织成看满幅，诵久听终篇。未觉寒宵永，悠悠十五年。

夜长资火力，天晓惜膏残。比似吾亲苦，煎熬渐欲乾。

裁到胜衣日，长为负米游。已知贫贱累，仍作别离愁。

日短何由爱，云飞且自望。百年将母计，气尽是空囊。

寡鹄应悲早，衔鱼忽就枯。可怜八九子，不及城上乌。

衣敝犹馀线，檠寒尚有膏。尽人由顾复，生我最劬劳。

空堂人独坐，微雨夜三更。静想童年事，凄凉似隔生。

几经白云渡，渡口水潺潺。亲年与流水，一往俱不还。

须眉今老大，儿女自团圞。惆怅前宵梦，依然膝下欢。

此情君不忘，在昔我曾经。历历伤心事，披图老泪零。

作者简介：（1744—1794）江苏江都人，字容甫。幼孤贫，赖母授读。少长，游书肆，借阅经史百家书籍，过目成诵，遂为通人。乾隆四十二年拔贡生。以母老不赴朝考。文章以汉魏六朝为则，卓然为清代中叶大家。笃志经学，尤精《周官》、《左氏传》，兼治诸子。与同乡王念孙、刘台拱为友，服膺顾炎武，自许为私淑弟子。曾应湖广总督毕沅之聘，撰《黄鹤楼铭》等文，传诵一时。后至杭州文澜阁掌《四库全书》，旋卒。有《广陵通典》、《春秋后传》、《容甫先生遗诗》、《述学内外篇》。